קרב צומת שער הנגב

קרב צומת שער הנגב הוא קרב בלימה שהתרחש בעקבות פלישת מחבלי ארגון הטרור חמאס בבוקר 7 באוקטובר 2023, בצומת שער הנגב – מפגשי כביש 34 וכביש 232 הסמוכה לעיר שדרות, כחלק מטבח שבעה באוקטובר. במתקפת הטרור ובקרב הבלימה נהרגו 5 לוחמי ימ"מ, 3 לוחמי חטיבה 551 וכן נרצחו 19 אזרחים.

 רקע 

בשעה 06:42 הכריז מפקד מחוז דרום ניצב אמיר כהן על הפעלת פקודת "פרש פלשת", אשר קובעת בין השאר הצבת חסימות על צירי תנועה המובילים מרצועת עזה לעורף הישראלי. החלטתו התקבלה על סמך מטח הטילים החריג ועל סמך מידע שקיבל מקצין המודיעין המחוזי, שמתגורר בזיקים וראה את החדירה מהים במו עיניו.

 מהלך הקרב 

ב-7 באוקטובר עם פרוץ מתקפת הפתע ופלישת מחבלי חמאס ליישובי וצירי התנועה בעוטף עזה, מחבלי חמאס כבשו את צומת שער הנגב סביב השעה 7:30. באותה שעה רס"ם אבשלום יאיר פרץ, לוחם הימ"מ, היה בדרכו ליחידה לאחר שהוקפץ מביתו בנתיבות. בת זוגו הסיעה אותו, ובצומת נרצחו שניהם כאשר מחבלים ירו על מכוניתם טיל RPG.

עם קבלת הדיווחים על התחלת הקרב בתחנת משטרת שדרות, כוח ראשוני של לוחמי ימ"מ הוקפץ לאזור שדרות ובדרכו לשם הכוח נתקל בכמות עצומה של מחבלים. הלוחמים היו צריכים לתפעל את האירוע ונלחמו כאשר הם במיעוט והרגו מחבלים רבים. במהלך הקרב בצומת הנגב נהרגו 5 לוחמי ימ"מ. כוח של החטיבה הטקטית מיחידת צבר שהיה במשמרת בירושלים קפץ לצומת שער הנגב בשעה 08:30 והרג בצומת 5 מחבלים ואחר מכן המשיך בלחימה בקיבוץ ניר עם.

ב-8 באוקטובר כוח של יחידת מתיל"ן מהחטיבה הטקטית של משמר הגבול אשר היה כוח כונן בגזרת הדרום פעל לאור דיווח שהתקבל על הימצאותם של מחבלים על כביש 34 סמוך לצומת שער הנגב. לוחמי מתיל"ן הגיבו והחלו בסריקות על הציר, במסגרתן זיהו רכב חשוד והחלו לבדוק אותו. במקביל לכך החל להיפתח ירי לעבר הכוח שהתמגן והחל בבדיקה האם מדובר בכוח צה"ל. בסיוע של רחפנים, הופרך החשד כי מדובר בכוח צה"ל ולוחמי מג"ב השיבו באש וחיסלו את המחבלים. במסגרת הלחימה, מפקד הכוח נפצע מרסיס בחזה ופונה לקבלת טיפול רפואי.

בהמשך זיהו הלוחמים כי ישנה חוליית מחבלים נוספת בסמוך אליהם. לוחמי החטיבה הטקטית של משמר הגבול יחד עם לוחמי יס"מ יואב של מחוז הדרום, ניהלו קרב יריות שכלל סיוע של ירי מטנק והכוונה אווירית של מסוק ורחפנים. במסגרת הלחימה חוסלו על ידי כוחות הביטחון כ-8 מחבלים.

בבוקר ה-9 באוקטובר, קיבל כוח מגדוד 7008 של חטיבה 551, הודעה ממסוק קרב שמחבל אחד מחוליה של 5 הצליח לברוח ממנו. חברי החוליה יצאו לסרוק, מצאו את המחבל וחיסלו אותו, ואז המשיכו לסרוק מתחנת הרכבת בשדרות דרך שדה חיטה גדול שצמוד לחניון הרכבת. הם צעדו בשביל עפר המקביל לכביש באזור צומת שער הנגב, כשמשמאלם שדה חיטה ומימינם דיונה גבוהה המפרידה בינם לבין הכביש.

בדיונה הייתה עמדת קבר של חמאס ובה 2 מחבלים אשר חפרו בה בור וציידו אותו בתמרים, מים ואמל"ח על מנת להמתין עד שהכוחות יכנסו לעזה ואז לצאת לפיגועים באזרחים. המחבלים לא היו אמורים להתגלות אך שמעו את קולות החיילים קרבים וחשבו שהתגלו ולכן פתחו באש. רס"ר אביחי אמסלם נפל במקום, אחריו נפגעו ונפלו סרן יובל הליבני ורס"ן ד"ר איתן נאמן. סשה הפרמדיק נפצע כשניסה לסייע. לבסוף טנק שהגיע לזירה סייע בחיסול המחבלים.

 אבדות ונפגעים 

במהלך הקרב בצומת שער הנגב נרצחו כ-19 אזרחים כאשר חלקם צעירים ומבלים אשר נמלטו מזירת הטבח בפסטיבל נובה ברעים וכן עוברי אורח שנקלעו לטבח בצומת. בין האזרחים שנרצחו היה קשת קסרוטי. במהלך קרבות הבלימה נהרגו כ-6 לוחמי ימ"מ ביניהם: רס"ם אבשלום יאיר פרץ, רס"ם אבשלום יאיר (אבשי) פרץ ז"ל באתר לזכרם רס"ם יוראי אליהו כהן, רס"ב יוראי אליהו כהן ז"ל באתר לזכרם רפ"ק אברהם הנקין, רפ"ק אברהם הנקין ז"ל באתר לזכרם פקד משהאל שלמה, רפ"ק משהאל שלמה ז"ל באתר לזכרםרס"ם דרור אלטון, רס"ם דרור אלטון ז"ל באתר לזכרם ורס"ב בר סיון. רס״ב בר סיון ז״ל באתר לזכרם בנוסף ב-9 באוקטובר 2023 נהרגו 3 לוחמי חטיבה 551 והם: רס"ר אביחי אמסלם, רס"ן איתן נאמן וסרן יובל הליבני.

קישורים חיצוניים
 אילנה דיין, היחידה למלחמה, תחקיר על לוחמת הימ"מ ב-7 באוקטובר, עובדה (תוכנית טלוויזיה), עונה 2024, פרק 8, 23.01.2025, החל מדקה 16:12, מאקו


 הערות שוליים 

צומת שער הנגב
קטגוריה:2023 בישראל
קטגוריה:משטרת ישראל במלחמת חרבות ברזל
קטגוריה:משמר הגבול